✅ ЙЫХЬЫЗ АСПОРТ АТУРЫХ ЙГIАЛАХАТI.

Октябрь а 23 Псыжв кыт апны ГАГИ Замрат йхъмаштылра йазынархата футболла йхпахауа ареспублика анкъвакъвра акIвшатI. Ауи йалан Устьджьгваты, Черкесск городква, Гвым, Псыжв, ЙынджьыгьчкIвын, Къвбина кытква ркомандаква. ГIвгвыпкIта йыршаз афутболасыгIвчва афинал йазынадзара йазабакIуата йгIахъвмартI. Йапхъахуз агвып йалаз Псыжв,Черкесск, Къвбина командаква руацIала Черкесск афутболистква афинал йнадзатI. ЙгIвбахауа агвып – Гвым, ЙынджьыгьчкIвын, Джьгваты командаква ранйараквала Гвым кыт афутболистква агъьхатI.

ЙапхъагылагIвхуш бергьыльхара ахъазла афутболистква афинал йазалхыз азаман гьырзымхъатI. Агвымква айгIайуан, анйара алгарныс дакъикъаквакI атахъыхта Черкесск акоманда голкI тадрышвын, афинал 1:1-та йалгатI. Ауаса йанца атопасыгIвчва «пенальти» йазынадзатI. Ауаъа Черкесск афутболистква рголква рыцIа йщардахатI, ауат йапхъахауа агыларта рквнадыргатI, агвымква йгIвбахауа агыларта ркIытI, Псыжв – йхпахауа.

Гвым кыт ркоманда абжьагIвы Кълыч Аслан йшихIвазла, йхынхауата йадыргалыз ахъмаштылра анкъвакъвра бзита йакIвшатI.

– Кисловодск городла, хIреспубликала йакIвшауа анкъвакъвракIгьи гьагIвхIщтуам. Ари анкъвакъврагьи йгIванхауата хIалалтI. Сыздынхалуа афутболасыгIвчва цIыпхгьи йгIвбахауа агыларта гIатыргатI. Анкъвакъвра адгалагIвчва акытква, агородква рщтийыгIвчва швабыжта пхата хIдрайгватI,–йгIаликIгIатI абжьагIвы.

Йапхъахауа агылартаква гIатызгаз акомандаква акубокква, амедальква, аграмотаква рквнадыргатI. Ауи йахъазымкIва, рахIа йагъьта йгIалыркIгIаз абжьагIвы йгьи афутболасыгIвчва кIьыдата асогIаква рырттI. Гвым афутболистква рбжьагIвы Кълыч Аслан «Лучший тренер» асогIа данкъвгагIвхатI, ауи йбжьауа акоманда йалу КIьыча Анзор «Лучший защитник» ртшхъвага гIайквнадыргатI.

– Абаза кытипхьадза афутболист шIаква гIацIаситI, ауат йрыдынхалуа аъачIвагIагIвчва йгIардахIвхьу гьмачIым. ХIреспубликала йахъазымкIва Кисловодск городла анкъвакъвраквагьи хIрылалитI. Ауаъа футболла агород чемпионат акIвшитI, хIкоманда аполуфиналдза йнадзатI, – йхIвитI Аслан. – Гвым кыт апны аспорт штшгIащтIнаххуаш йанакIвызлакIгьи сазхъвыцитI. Саби футбол команда гIаныршарагьи смурадква йрыуапI. Ауаса, цхърагIаракI гIаумадзауата угвтараква хъйарныс гьуылшум. Ага ауаса йаъазтынгьи, уахьчIвала хIгвы хIымрыдзуата футбол хIаситI, агIатгараква хIырзабакIитI.

Аспорт чкIвыныргIа аднакIылитI, йабанардыритI. Ауи йазынхауа абжьагIвчвагьи тшадызкIылуа ашIаквагьи агIатгараква йырзынадзар